
1. artikuluari
aurkezturiko zuzenketak

1. zuzenketa

Unión del Pueblo Navarro

parlamentu-taldeak aurkeztua

1. artikulua, aplikazio esparrua, aldatzeko zuzenketa.

Testu horren ordez, hau jartzea proposatzen dugu:

“Foru lege hau ekintzaile eta langile autonomoei aplikatuko zaie, alegia, jarduera ekonomiko bat garatu ahal izateko aurretiazko izapideak egiten ari diren pertsona fisiko edo juridikoei, dela langile autonomoak izateko, dela kooperatibistak izateko, dela lan sozietate baten bitartez nahiz zuzenbidean onartutako edozein merkataritza-formularen bitartez lan egiteko, helbide fiskala Nafarroako Foru Komunitateko lurraldean baldin badute.

Halaber, “ekintzaile” kontzeptuaren barruan sartuko dira langile autonomoak eta bestelako sozietate-modu batzuetako kideak , baldin eta, kasuan kasu, berrogeita bi hilabete baino gutxiago egin badituzte eratu zirenetik edo Gizarte Segurantzan alta eman zutenetik”.

Zioak: Aurreko testua erraztu da, halako moduz non lehenengo lerrokadak enpresa eratzen ari diren ekintzaileak definitzen baititu eta bigarrenik, berriz, enpresa bat eratu eta jardueran 42 hilabete baino gutxiago eman dituztenak.

Artikuluaren kontzeptua jatorrizkoaren antzekoa da, baina errazagoa, eta enpresa bat berri gisa hartzeko epea aldatzen du, 24 hilabetetik 42 hilabetera (GEM txosteneko TEA adierazleko epearen arabera).

2. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
1. artikuluko hirugarren eta laugarren idatz-zatiak aldatzeko zuzenketa. Testua hauxe izanen dute:

1. artikulua.

“Lege honen aplikazioa zabaltzen zaie pertsona fisikoen errentaren gaineko zergari buruzko egungo arauetan ekintzaile gisa definitutako, entitateetako bazkide ez-inbertsoreei

Zioak: Onetsi berri den entitate ekintzaileen zerga-araubidearekin bat etortzea.

3. zuzenketa

NAFARROAKO PARLAMENTUKO
parlamentu-Talde Popularrak

aurkeztua
1. artikuluko hirugarren lerrokada aldatzeko zuzenketa. Honako testu hau izanen du:

“Lege hau honako ekintzaile hauei ere aplikatuko zaie: jarduera ekonomiko bat garatu ahal izateko aurretiazko izapideak egiten ari diren pertsona fisikoei, dela langile autonomoak izateko, dela kooperatibistak izateko, dela lan sozietate baten bitartez nahiz zuzenbidean onartutako edozein merkataritza-formularen bitartez lan egiteko, helbide fiskala Nafarroako Foru Komunitateko lurraldean baldin badauka eta bazkide kopurua bost baino gehiagokoa ez bada.”

Zioak: “Tamaina txikiaren” kontzeptua zehaztugabea da juridikoki.

2. artikuluari
aurkezturiko zuzenketak

4. zuzenketa

Unión del Pueblo Navarro

parlamentu-taldeak aurkeztua

2. artikuluan kenketa egiteko zuzenketa. Kanpo utzitako kasuak. d) letra kentzea.

Zioak: Letra horretan kanpo uzten dira bi urte baino gehiagoko jarduerak (lehenengo, 42 hilabetera aldatu da 1. artikuluan, eta, bigarrenik, ez dago zertan haiek berariaz kanpo utzi, zeren eta 1. artikuluan esaten baita ez direla ekintzailetzat jotzen 42 hilabeteko aldia gainditzen dutenean).

5. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
2. artikuluko d) letra kentzeko zuzenketa. Hona zer aipatzen den d) letran: “Merkataritza sozietateetako kideak, sozietate horietako kideetako batzuk bi urte baino gehiagoko jarduera duten enpresak direnean edo hirurehun mila euro baino kapital sozial handiagoa dutenean.”

Zioak: Onetsi berri den entitate ekintzaileen zerga-araubidearekin bat etortzea.

4. artikuluari
aurkezturiko zuzenketak

6. zuzenketa

Unión del Pueblo Navarro

parlamentu-taldeak aurkeztua

4. artikulua aldatzeko zuzenketa. Xedea.

Testu horren ordez, hau jartzea proposatzen dugu:

“1. Foru lege honen xedea da Nafarroako Foru Komunitateak bereganatutako eskumenen esparruan, ekintzailetza eta lan autonomoa guztiz eta eraginkortasunez bultzatzera orientatutako politika publikoak garatzea, Nafarroako enpresa-ehundura garatzeko tresna gisa.

2. Halaber, ekintzailetzaren sustapena Moderna Planean babestuta dago. Moderna Plana Lurralderako plan estrategiko bat da, ikuspegia ematen duena etorkizuneko Nafarroari buruz, 2030eko horizontearekin. Plan horretan, ekintzailetza agertzen da gure erkidegoaren garapenerako sustraietako baten gisara.”

Zioak: Lehenengo atalean, “ekintzailetza” hitza jasotzen da (“ekintzailetzaren eta lan autonomoaren sustapen oso eta eraginkorra”).

Bigarren atalean, Moderna Plana aipatzen da.

7. zuzenketa

NAFARROAKO PARLAMENTUKO
parlamentu-Talde Popularrak

aurkeztua
4. artikuluari beste lerrokada bat gehitzeko zuzenketa:

“Lege honek, halaber, xede du politika publiko batzuk garatzea, Nafarroako Foru Komunitateak bereganatutako eskumenen esparruan, enpresa berriak sortzera guztiz eta modu eraginkorrean bideratuak, dela langile autonomo gisa, dela zuzenbidean onartutako edozein merkataritza-formularen bitartez eratutako pertsona juridiko gisa.”

Zioak: Proposamenaren xedea haren edukiari egokitzea.

5. artikuluari
aurkezturiko zuzenketak

8. zuzenketa

Unión del Pueblo Navarro

parlamentu-taldeak aurkeztua

5. artikulua aldatzeko zuzenketa. Printzipio gidariak.

Testu horren ordez, hau jartzea proposatzen dugu:

“1. Ekintzailetzaren bultzapenean bereziki honako printzipio gidariak izanen dira:

a) Ekintzailetzarekin lotutako balioak sustatzea, hezkuntzaren etapa desberdinetan.

b) Gizarteari, oro har, jakinaraztea ekintzailetzak nolako garrantzia duen.

c) Ezagutzan oinarritutako enpresen proiektuak sustatzea.

d) Jarduera berri baten hasierak dauzkan arriskuak gutxitzea.

e) Proiektu berrien bideragarritasuna eta lehiakortasuna erraztea.

f) Sareetako parte-hartzerako pizgarriak ematea.

g) Ekintzaileen arteko lankidetza bultzatzea.

h) Dauden finantzaketa-aukera guztiak indartzea.

i) Ekintzailetzarekin lotutako informazioa estandarizatu eta transmititzea herritarrei eta ukitutako enteen artean.

j) Prozedura administratiboak koordinatu eta sinpletzea.”

Zioak: Ekintzailetza Planak bere printzipio gidariak ditu, zeinei “jarduketa lerro” deitzen baitzaie. Hori dela eta, lege hori ekintzailetza planarekin lerrokatuta egon dadin, gure ustez bat etorri behar dute. Hartara, legeak jarraitu beharreko jarraibideak planaren jarraibide berak dira.

9. zuzenketa

Bildu-Nafarroa

parlamentu-taldeak aurkeztua

5. artikuluko a) letra aldatzeko zuzenketa. Honela geldituko litzateke testua:

“a) Hobetzea lurraldeko enpresa-ehundura endogenoa, eta Nafarroako ekonomiaren lehiakortasunean, produktibitatean, berrikuntzan eta teknologian oinarritutako hazkunde-eredu bat, betiere garapen iraungarriko esparruaren barruan.”

Zioak: Hobeki definitzen du aipatutako printzipioa.

10. zuzenketa

Bildu-Nafarroa

parlamentu-taldeak aurkeztua

5. d) artikulua aldatzeko zuzenketa. Honela geldituko litzateke testua:

“d) Elkartegintza sustatzea eta lan autonomoa ordezkatzen duten erakundeen parte-hartze soziala bultzatzea.”

Zioak: Testua hobetzen du.

6. 7. eta 8. artikuluei
aurkezturiko zuzenketak

11. zuzenketa

Unión del Pueblo Navarro

parlamentu-taldeak aurkeztua

6 eta 7. artikuluak aldatzeko eta 8. bis eta 9. bis artikulu berriak sortzeko zuzenketa.

Testu horren ordez, hau jartzea proposatzen dugu:

“6. artikulua. Ekintzailetza plana

1. Nafarroako Gobernuak politika aktiboen multzo integral eta koherente bat jarriko du abian, ekintzailetza sustatzeko. Horretarako, ekintzailetza plan bat prestatuko du, non bilduko baitira ekintzailetza sustatzeko behar diren neurri guztiak.

2. Ekintzailetza plana foru erkidegoaren plan estrategikoa izanen da, ekintzailetzaren arlorako.

3. Nafarroako Gobernuko Industria, Enpresa eta Berrikuntza Zuzendaritza Nagusiak zainduko du Ekintzailetza Planean jasotako ekintzak betetzen direla.

7. artikulua. Ekintzailetza Planaren helburuak

1. Ekintzailetza Plana bideratuta dago hurrengo helburuak lortzera:

a) Nafarroan sortutako eta finkatutako enpresen kopurua handitzea, enplegua eta garapen ekonomiko zein soziala sortze aldera.

b) Ekintzaile talentua aurkitu eta bultzatzea, gazte-gaztetatik, eta gizartean ekintzailetzaren eta ekintzailearen izen onaren berezko balioak sustatzea.

c) Enpresa-ideia berrien sustapena laguntzea, ideia horiek gauzatu daitezen enpresa berrien sorreran, eta enpresa horien finkatzea laguntzea.

d) Ekintzaileen eta enpresen arteko sare eta aliantzak eratu eta haietan parte hartzea, jakintza, elkarrekiko laguntza eta sinergien sorrera heda daitezen.

e) Ekintzaileek eta enpresek finantziazioa lor dezaten erraztea, eta administrazio arin eta efizientea indartzea, enpresen sorrerarekin lotutako alderdietan.

8. artikulua. Ekintzailetza Planaren egitura

1. Ekintzailetza planak ikuspegi zabal eta orokorra eduki behar du, ekintzaileei laguntzekoa. Hori dela eta, gutxienez ere honako alderdi hauetako ekintzak definituko ditu:

a) Pertsonek hezkuntza etapa desberdinetan daukaten ekintzaile-talentua detektatu eta bultzatzea.

b) Sozietateetan ekintzailetza-izpiritua eta ekintzaileen izen ona bultzatzea.

c) Enpresa-ideia berrien sorrera bultzatzea.

d) Enpresa berrien sorrera lagundu eta erraztea.

e) Ekintzailetza proiektuen finkapena bideratzea.

f) Sustatzea ekintzaileek sare eta aliantzetan parte har dezatela.

g) Ekintzailetza-proiektuen finantziazioa bultzatzea.

h) Zama administratiboak gutxitu eta enpresak sortzeko izapideak erraztea.

9. artikulua. Ekintzailetza Planaren onuradunak

1. Ekintzailetza sustatzeko politika aktiboen onuradunak izanen dira, oro har, foru lege honen aplikazio esparruan sartzen diren pertsonak.”

Zioak: Lege proposameneko 6. eta 7. artikuluek “ekintzailetza sustatzeko politika aktiboez” hitz egiten dute. Politika horiek ekintzailetza planean xeheki garatuta daude. Hori dela eta, egokitzat jo dugu kapituluaren izena aldatu eta ekintzailetza planari eskaintzea. Hori dela eta, proposatzen dugu aipatutako planari buruzko lau artikulu hauek sortu eta jatorrizko 6. eta 7. artikuluak kentzea:

12. zuzenketa

Unión del Pueblo Navarro

parlamentu-taldeak aurkeztua

8. artikulutik 15. artikulura bitartekoak aldatzeko zuzenketa.

Artikulu hauetatik batzuk enplegu planean lantzen dira. Hori dela eta, hemen tokirik ez dutela iruditzen zaigu. Beste batzuek, berriz, badute tokia, baina haiei tokia egiteko legearen egitura aldatu beharra dago, ekintzailetza planari egokitzeko. Halaber, beste autonomia erkidego batzuetako ekintzailetzari buruzko lege batzuen antzekoa da. Horrenbestez, hauxe da proposatzen den egitura berria:

• III. kapitulua: Talentua eta gizartea

• IV. kapitulua: Ideien sustapena, ekintzailetza-jarduera sortu eta finkatzea

• V. kapitulua: Sareak eta aliantzak

• VI. kapitulua: Finantziazioa eta administrazioa

Horrenbestez, hauxe geratuko litzateke:

• 8. artikulua: VI. kapitulu berrira aldatzen da.

• 9. artikulua: VI. kapitulu berrira aldatzen da.

• 10. artikulua: III. kapitulu berrira aldatzen da.

• 11. artikulua: Enplegu Planean landua.

• 12. artikulua: Enplegu Planean landua.

• 13. artikulua: Enplegu Planean landua.

• 14. artikulua: Enplegu Planean landua.

• 15. artikulua: VI. kapitulu berrira aldatzen da.

Hona proposatzen den testu berria:

“III. kapitulua
Talentua eta gizartea

10. artikulua. Ekintzailetza lehen hezkuntzan, bigarren hezkuntzan, lanbide heziketan eta unibertsitateetan.

1. Nafarroako Gobernuak sustatuko du enpresen sorreraren aldeko prestakuntza- eta motibazio-edukiak sar daitezela hezkuntza zikloetan. Eduki horietan, honako alderdiak hartuko dira kontuan:

a) Ekintzailearen irudia baloratzea, aberastasuna eta lanpostuak sortzen dituen heinean.

b) Ekintzailetzarekin lotutako balio eta trebetasunak sustatzea, halako balioak bultzatzen dituzten irakaskuntza-metodologien bitartez. Honakoak, besteak beste: sormena, berrikuntza, lidergoa, erantzukizuna, ekimena, ahaleginaren kultura eta taldeko lana.

c) Enpresaren munduaren eta hezkuntza-sistemaren arteko loturak indartzea.

d) Irakasleentzako lan-materialak sortzea, diziplina hauei buruz.

e) Ekintzailetzarako bulegoak jartzea lanbide heziketako zentroetan eta unibertsitateetan.

11. artikulua. Lanbide prestakuntza eta kualifikazioa

Nafarroako Gobernuak ekintzaileen prestakuntza eta lanbide berregokitze iraunkorrerako eskubidea bermatuko du, ekintzaileei esparru horretarako berariaz diseinatutako prestakuntza programetarako sarbidea emanez.

12. artikulua. Lanbidean berriz sartzea

Nafarroako Gobernuak ekintzaileak lanbidean berriz sartzearen aldeko politika bat gauzatuko du, bereziki beren jarduera inguruabar ekonomikoengatik utzi duten pertsonei bideratua.

IV. kapitulua
Ideien sustapena, ekintzailetza-jarduera
sortu eta finkatzea

13. artikulua. Ideien sustapena eta enpresen sorrera

Nafarroako Gobernuak behar diren politika publikoak eginen ditu negozio-ideia berriak sustatzeko, bai eta haiek abian jar daitezen errazteko ere.

14. artikulua. Jarduera ekintzailearen finkapena

Ekimen ekintzaile bideragarriek denboran iraun dezaten eta Nafarroako enpresen ehunduran finka daitezen bideratzeko ekintzak sustatuko dira. Horretarako, arreta berezia ezarriko da alderdi hauetan, besteak beste: enpresen lehiakortasuna hobetzea; ekintzaileei eta haien enplegatuei prestakuntza ematea; aholku-etxeetarako sarbidea ematea, haiei baliabideak optimizatzeko aholkua eman diezaieten; tresna teknologiko berrien erabilerarako laguntza, edo merkatu berriak esploratzeko laguntza.

V. kapitulua
Sareak eta aliantzak

15. artikulua. Sare eta aliantzak sustatu eta bultzatzea

Nafarroako Foru Komunitateko administrazio publikoek sustatuko dute ekintzaileen sareak zabal daitezen eta ezagutzera eman daitezen. Halaber, sustatuko dute elkarteak era daitezen, beren jarduera Nafarroan garatzen duten ekintzaileek batak besteari lagun diezaioten.

VI. kapitulua. Finantziazioa eta administrazioa

16. artikulua. Laguntzak eta diru-laguntzak

Nafarroako Gobernuak ekintzaileentzako laguntza ekonomikoen sistemak ezarriko ditu, honakoak emanez: funts galdurako diru-laguntzak, atzera itzultzekoak diren diru-laguntzak, zerga-pizgarriak edo hirugarrenen finantziazioa lortzeko abalak.

17. artikulua. Ekintzaileentzako babesaren finantziazioa

Nafarroako Gobernuak sustatuko du banku-finantziazio tradizionalaz gainera finantziaziorako dauden bide guztiak erabil daitezela; honakoak, besteak beste: mikrokredituak, hazi kapitaleko eta arrisku kapitaleko funtsak edo “business angels” deitutako inbertsio-egile pribatuak.

18. artikulua. Administrazioarekiko harremana, ekintzailetzaren esparruan.

Nafarroako Foru Komunitateak sustatuko du Administrazioaren eta ekintzaileen arteko harreman arin, zuzen eta eraginkorra, gobernu zuzenaren printzipioetan oinarritua, arreta berezia eskainita bitarteko elektroniko eskuragarriei.

19. artikulua. Sinplifikazio administratiboa enpresak sortzeko eta izapide administratiboak gutxitzeko.

1. Enpresak sortzeko prozedura administratiboak aztertuko dira, izapide horiek sinplifikatuko dituzten arauak proposatzeko.

2. Gutxienez ere honako ekintzen bitartez gutxituko dira zama administratiboak:

a) Nahitaezko aitorpenak ahal den guztian gutxitzea.

b) Errepikapenak kentzea.

c) Informazio-jasotzea automatizatzea, aitorpen elektronikoa egiteko sistemen bidez.

d) Informaziorako sarbide telematikoa indartzea.

e) Arauen kalitatea hobetzea, segurtasun juridikoa bermatzeko eta ekintzaileei beharrezkoak ez diren kostu burokratikoak saihesteko. Halaber, enpresen sorrerarako gogogabetzen duten legedi konplexuak saihestea.

13. zuzenketa

Nafarroa Bai

parlamentu-taldeak aurkeztua

6.2. c) artikulua aldatzeko zuzenketa. Honela geldituko litzateke testua:

“c) Ekonomia- eta enpresa-arloko ekintzailetasuna eta horretarako ahalmena bultzatu eta laguntzea. Helburu hori erakunde desberdinen bitartez sustatzeko aukera kendu gabe, Nafarroako Gobernuak bereziki bermatuko du haren garapen eraginkorra, hezkuntza sistemaren maila desberdinetan, lanbide heziketaren esparruan modulu berariazkoak bultzatuz eta esparru berekiak sustatuz edo unibertsitateekin eta haien fundazioekin lotutako enpresak sortzeko lehendik daudenak bultzatuz.”

Zioak: Lehenbizi, teknika hobea erabiltzen da, konfigurazio libreko ikasgaien aipamena kenduta, halakoak desagertu baitira gradu berrietako ikasketa-planetatik. Bigarrenik, lehendik badaude enpresak unibertsitatearen esparruan sortzeko mekanismoak. Horrenbestez, horien sustapena ez da, nahitaez, lotuta egon behar haiek berritik sortzearekin.

14. zuzenketa

NAFARROAKO PARLAMENTUKO
parlamentu-Talde Popularrak

aurkeztua
6. artikuluko c) letra aldatzeko zuzenketa. Honako testu hau izanen du:

“c) Ekonomia- eta enpresa-arloko ekintzailetasuna eta ahalmena bultzatu eta laguntzea. Helburu hori erakunde desberdinen bitartez sustatzeko aukera kendu gabe, Nafarroako Gobernuak bereziki bermatuko du haren garapen eraginkorra, hezkuntza sistemaren maila desberdinetan, lehen hezkuntzaren, DBHren, batxilergoaren eta lanbide heziketaren esparruetan modulu berariazkoak eta unibertsitate-karreretan konfigurazio libreko ikasgaiak bultzatuz eta unibertsitateei eta haien fundazioei lotutako enpresak sortzeko berariazko esparruak sustatuz.”

Zioak: Hezkuntza maila desberdinak ekintzailetza-jardueraren sustapenean sartzea. Hezkuntzaren arloan ekintzailetzaren sustapen integrala behar da. Ekintzailetzaren arloko politika aurreratuenek ekintzailetzaren sustapena eskola garai goiztiarretan sartzen dute.

15. zuzenketa

Nafarroa Bai

parlamentu-taldeak aurkeztua

8. artikulua (Laguntzak eta diru-laguntzak) aldatzeko zuzenketa. Lehenengo idatz-zatiak honako testua izanen du:

“1. Berariaz beren kontura edo ekonomia sozialeko enpresa baten esparruan lan bat eskuratu nahi duten langabetuek honako laguntzetarako sarbidea izanen dute:

a) ...”

Zioak: Testu orokor bat jarri nahi da, gorabeherak saihestuta. Ulertzen da arrazoizko neurriak direla, proposatzen dituztenentzat egokiak. Esparru orokorrei buruzko erreferentziarik ez da behar, eta halakoak, gainera, aldakorrak izan daitezke.

16. zuzenketa

Nafarroa Bai

parlamentu-taldeak aurkeztua

8. artikulua (Laguntzak eta diru-laguntzak) aldatzeko zuzenketa.

8.1 artikuluko azken lerrokada kentzea proposatzen da. Honako hitz hauekin hasi eta bukatzen da:

“Halaber, autoenplegurako sarrera kolektiboki sustatzeko (...) nola gaia zabaldu eta ezagutzera emateko ekintzetarako”.

Zioak: Lehendik badaude elkarte horiei finantziazioa emateko tresnak.

17. zuzenketa

Nafarroa Bai

parlamentu-taldeak aurkeztua

8. artikulua (Laguntzak eta diru-laguntzak) aldatzeko zuzenketa.

8.2.c). artikuluan hauxe da proposatzen dugun testua:

“c) Diru-laguntza finantzarioak, zeinen helburua izanen baita autoenplegu-jarduera sortu eta abian jartzeko inbertsioak finantzatzera bideratutako maileguen interesak hein batean estaltzea.”

Zioak: “Finkatzearen” kontzeptua oso zabala da, eta jardueraren bizitza guztia har lezake. Absurdoa da hori.

18. zuzenketa

Nafarroa Bai

parlamentu-taldeak aurkeztua

Kentzeko zuzenketa 8. artikuluan (Laguntzak eta diru-laguntzak).

8.2.e) artikulua kentzeko zuzenketa.

Zioak: Enplegu politika aktiboen xede izan behar du, eta ez dago arrazoirik haien berariazko kontsiderazioa justifikatzeko.

19. zuzenketa

Nafarroa Bai

parlamentu-taldeak aurkeztua

Kentzeko zuzenketa 8. artikuluan (Laguntzak eta diru-laguntzak).

8.2.i) artikulua kentzeko zuzenketa.

Zioak: Ez da beharrezkoa.

20. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
Kentzeko zuzenketa 8. artikuluan (Lan autonomorako finantziazioa eta ekintzaileari laguntzea).

8. artikuluko (9.a izan beharko luke, 8.a errepikatuta baitago) B) letra kentzeko zuzenketa. B) letra lan autonomoaren arloko bitartekari finantzarioei buruzkoa da.

Zioak: Besterik gabe figura hori sortzen da, baina ez da inolako araupetzerik ezartzen, halako moduz non ez baitira ulertzen ez haren erantzukizunak, ez eta haren eginkizun, eskubide eta betebeharrak ere.

21. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
Kentzeko zuzenketa 8. artikuluan (Lan autonomorako finantziazioa eta ekintzaileari laguntzea).

8. artikuluko (9.a izan beharko luke, 8.a errepikatuta baitago) C) eta D) letrak kentzeko zuzenketa. Letra horiek inbertsio-egile pribatu sozialari, inbertsio soziala babesteko entitateei eta pizgarri fiskalei buruzkoak dira.

Zioak: Proposamen hau aurkeztu ondoren, UPNk eta PSNk entitate ekintzaileen zerga-araubide berria onetsi zuten. Bertan, entitate ekintzaileetako inbertsio-egilearen figura eta haren zerga-onurak jaso ziren. Bestalde, inbertsio soziala babesteko entitateen figura sortzen da, baina ez da inongo araurik ematen haien jarduerei buruz.

22. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
Gehitzeko zuzenketa 8. artikuluan (Lan autonomorako finantziazioa eta ekintzaileari laguntzea).

8. artikuluko (9.a izan beharko luke, 8.a errepikatuta baitago) A) letraren amaieran lerrokada bat gehitzeko zuzenketa. 8. artikulua lan autonomorako finantziazioari eta ekintzaileari laguntzeari buruzkoa da. Hona testua:

8. artikulua.

“A) Letra honetan jasotako funtsen urteko kontsignazioa ezin izanen da, guztira, 5. milioi eurokoa baino txikiagoa izan.”

Zioak: Gutxieneko aurrekontu-zuzkidurak zehaztu behar izatea.

9. artikuluari
aurkezturiko zuzenketak

23. zuzenketa

Nafarroa Bai

parlamentu-taldeak aurkeztua

9.3. artikulua kentzeko zuzenketa.

Zioak: Ez da beharrezkoa.

24. zuzenketa

Nafarroa Bai

parlamentu-taldeak aurkeztua

9.6. artikulua kentzeko zuzenketa.

Zioak: Beharrezkoa ez izateaz gain, esperientzia historikoak erakusten duen bezala, okerreko eraginak izan ditzake, edo bezerokeriazko jokabideak nahiz jokabide baztertzaileak bultza ditzake.

25. zuzenketa

Bildu-Nafarroa

parlamentu-taldeak aurkeztua

9. artikuluko 4. idatz-zatia aldatzeko zuzenketa. Honela geldituko litzateke testua:

“4. Nafarroako Enplegu Zerbitzuak eraginkorren jotzen dituen lankidetza moduak bultzatuko ditu toki entitateekin eta eragile sozioekonomikoekin, inor baztertu gabe, xede hauek lurralde-esparru osoan bete daitezen.”

Zioak: Aniztasunarekiko errespetua.

26. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
9. artikuluko (10.a izan beharko luke, 8.a errepikatuta baitago) 4. idatz-zatiaren amaieran lerrokada bat gehitzeko zuzenketa. 9. artikulua enplegu autonomoaren esparruan sartzeari eta arlo horretako orientabideei buruzkoa da. Hona testua: Nafarroako Enplegu Zerbitzua. Hona nola geratuko den testua:

9. artikulua.

“4. Nolanahi ere, Nafarroako Enplegu Zerbitzuak behar diren hitzarmenak eginen ditu Nafarroa osoan presentzia duten toki ekintzako taldeekin, halako moduz non lanbide orientazioko zerbitzua eraginkorra izanen baita foru erkidego osoan”.

Zioak: Toki ekintzako taldeek jarduera ekonomikoa bultzatzeko eginkizun nabarmena betetzen dute beren eragin-esparruetan, eta eginkizun bereziki aipagarria garatzen dute banakako sustatzaileekin eta mikroenpresekin. Nafarroako Enplegu Zerbitzuarekiko hitzarmenek zerbitzuaren prestazioa hobetu dezakete, eta eragile guztiek jarduera bultzatzerakoan duten inplikazioa handitu dezakete.

27. zuzenketa

Bildu-Nafarroa

parlamentu-taldeak aurkeztua

9. artikuluko 6. idatz-zatia aldatzeko zuzenketa. Honela geldituko litzateke testua:

“6. Ekonomikoki menpekoa den lan autonomoari begira ekintza hauek eraginkorrak izan daitezen errazteko, bultzatuko da lankidetza hitzarmenak egitea lan autonomoaren arloko lanbide-elkarteekin.”

Zioak: Lankidetza ez murriztea.

10. artikuluari
aurkezturiko zuzenketak

28. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
“Lanbide kualifikazioa” izenburua duen 10. artikuluko (11.a izan beharko luke, 8.a errepikatuta baitago) azken lerrokada kentzeko zuzenketa. Artikulua profesionalen eta langile autonomoen sektore arteko elkarteekin hitzarmenak egiteari buruzkoa da.

Zioak: Ez gaude seguru prestakuntza eragile ekonomiko eta sozialekin ituntzeko eredua egokiena ote den. Comptos Ganberak, berriki egin duen txostenean, hobekuntza arloak jartzen ditu mahai gainean. Ez dugu uste legea hori finkatzeko tokia denik.

29. zuzenketa

Nafarroa Bai

parlamentu-taldeak aurkeztua

10. artikulua aldatzeko zuzenketa.

Azken lerrokada kentzea proposatzen da.

Zioak: Administrazio publikoak gai izan behar du bere politikak garatzeko modua erabakitzeko, kutsu korporatibista duen gerruntzerik ezarri gabe.

30. zuzenketa

Bildu-Nafarroa

parlamentu-taldeak aurkeztua

10. artikuluko azken lerrokada kentzeko zuzenketa.

Zioak: Lankidetza ez murriztea.

31. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
10. artikuluaren (11.a izan beharko luke, 8.a errepikatuta baitago) amaieran lerrokada bat gehitzeko zuzenketa. 10. artikulua lanbide prestakuntzari eta kualifikazioari buruzkoa da. Hona nola geratuko den testua:

10. artikulua.

“Bigarren hezkuntzaren, lanbide heziketaren eta unibertsitate-heziketaren esparruan, Nafarroako Gobernuak enpresa-espiritu berritzailea bultzatuko du, hura curriculum-garapenean sartuz.

Legea onetsi eta lau hilabeteko epean, Nafarroako Gobernuak plan bat aurkeztuko dio Parlamentuari, enplegu-sorreran eta jarduera ekonomikoaren sorreran diharduen promotore ekonomikoaren bereizgarri diren balioak hezkuntza maila desberdinetan integratzeko, bai erantzukizun sozialaren esparruan, bai ahaleginaren, ikaskuntza jarraituaren, lidergoaren, arriskuak onartzearen eta taldeko lanaren arloei dagokienez.”

Zioak: Belaunaldi berriek jarduera ekonomikoa sortzeari buruz jarrera aldekoagoa eta proaktiboagoa izan dezaten bultzatu behar dugu.

11. artikuluari
aurkezturiko zuzenketa

32. zuzenketa

NAFARROAKO PARLAMENTUKO
parlamentu-Talde Popularrak

aurkeztua
11. artikuluko 2. idatz-zatia aldatzeko zuzenketa. Honako testu hau izanen du:

“2. Nafarroako Gobernuak neurri pizgarri berariazkoak ezarriko ditu titularrekin bizi eta familia-jardueran legez lanean hasten diren senideak jarduera ekonomiko eta profesional hauetara sartzeko.”

Zioak: Testuan ageri den “laguntzea” terminoa orokorregia dela dirudi.

Nafarroako Gobernuak pizgarri ekonomikoak aplikatuko baditu, logikoa dirudi onuradunei legezko kontratu bat exijitzeak.

13. artikuluari
aurkezturiko zuzenketa

33. zuzenketa

Nafarroa Bai

parlamentu-taldeak aurkeztua

13.1. artikulua aldatzeko zuzenketa.

Hauxe da proposatzen dugun testua:

“1. Lanbidean berriz sartzeko politikek, lana aurkitzeko aukerak hobetzera bideratu eta Nafarroako Gobernuak garatu dituen horiek, kontuan hartuko dituzte inguruabar ekonomikoengatik beren jarduera bertan behera utzi duten pertsonak”.

Zioak: Lanbidean berriz sartzeko politikek orokorrak izan behar dute.

14. artikuluari
aurkezturiko zuzenketa

34. zuzenketa

NAFARROAKO PARLAMENTUKO
parlamentu-Talde Popularrak

aurkeztua
14. artikulua aldatzeko zuzenketa. Honako testu hau izanen du:

“14. artikulua. Enplegu autonomoaren sustapenaren lurralde dimentsioa sustatzea, eta sortu berriak diren enpresen sustapena.

1. Nafarroako Gobernuak bultzatuko du toki entitateek zein lurralde-esparru bakoitzeko eragile sozioekonomikoek parte har dezaten enplegu autonomoaren arloko politiken taxutze eta kudeaketan, bai eta sortu berriak diren enpresen kasuan ere.

2. Horretarako, beste tresna batzuen artean, ekimen pribatuaren eta ekimen publikoaren arteko lankidetza-sareak diseinatu eta haietarako pizgarriak emanen dira, enplegu autonomoko ekimenei eta sortu berriak diren enpresei bultzada eman eta laguntzeko. Sare hauen sustapena eginen da Nafarroako Foru Komunitatean ezarrita dauden edo etorkizunean ezar daitezkeen ezarritako enplegu politiken kudeaketarako lurralde egituren bitartez.”

Zioak: Jarduera ekonomikoaren sustapenaren eta lurralde-esparruko enpleguaren sustapen integrala egin behar izatea, testuan horiek autonomoentzat mugatuta baitaude.

15. artikuluari
aurkezturiko zuzenketak

35. zuzenketa

Nafarroa Bai

parlamentu-taldeak aurkeztua

15. artikulua kentzeko zuzenketa.

Zioak:

Ez da beharrezkoa, jada legedi orokorrean jasota dagoelako.

36. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
15. artikuluaren (16.a izan beharko luke, 8.a errepikatuta baitago) amaieran 4. idatz-zatia gehitzeko zuzenketa. 4. idatz-zatia emandako laguntzen araubideari buruzkoa da. Hona nola geratuko den testua:

15. artikulua.

“4. Nafarroako Gobernuak, lege hau onetsi eta lau hilabeteko epean, kapitulu honetan aipatzen diren laguntza-lerroak garatzeko arau-esparrua garatuko du.”

Zioak: II. kapituluko artikuluetan ezarritako printzipio filosofikoak eta orientazio estrategikoak zehaztu behar dira.

III. KAPITULUARI
aurkezturiko zuzenketa

37. zuzenketa

Unión del Pueblo Navarro

parlamentu-taldeak aurkeztua

Foru lege proposameneko III. kapitulua kentzeko zuzenketa.

Zioak: 2009-2012 urteetarako IV. Enplegu planean –2013rako luzatu zen– biltzen dira Nafarroako langileen lan arriskuen prebentzioa eraginkortasunez garatzeko eta sustatzeko behar diren politika publikoak, bai langile autonomoentzat, bai besteren konturako langileentzat. Haiek garatzeko Nafarroako Gobernuak ordezkaritza handiena duten eragile ekonomiko eta sozialekin izenpetutako hitzarmenen bitartez, langile autonomoen kolektiboarentzat arlo horretako sustapen eta prestakuntza neurriak artikulatzen dira.

Gainera, Nafarroako Lan Osasunaren II. Planean (2007-2012), jada berariaz jasota daude lan arriskuen prebentzioaren arloan Nafarroako Gobernuak eragile inplikatu, enpresaburu eta langile guztientzat bultzatzen eta sustatzen dituen jarduerak, eta berariaz jasotzen dira langile autonomoen kolektiboari zuzendutako jarduerak. Honakoak dira jarduera horien lehentasunezko helburuak:

• Bultzatzea langile autonomoek laneko osasuna eta segurtasuna hobetzeari buruzko prestakuntza eta informazioa eskueran izan dezatela.

• Prebentzio neurriak hartzeko laguntza- eta aholku-programetan parte har dezaten sustatzea.

Horrenbestez, III. kapituluan jasotako neurri guztiak jada jasota daude aipatutako bi planetan –IV Enplegu Planean (2009-2012) eta Nafarroako Lan Osasunaren II. Planean (2007-2012)–. Hori dela eta, bidezkotzat jotzen da foru lege proposamen honetako III. kapituluaren edukia kentzea.

18. artikuluari
aurkezturiko zuzenketak

38. zuzenketa

Bildu-Nafarroa

parlamentu-taldeak aurkeztua

18.1. artikulua aldatzeko zuzenketa. Honela geldituko litzateke testua:

“1. Langile autonomoek prestakuntza prebentiborako daukaten eskubidearen eta betebeharraren berme gisa, Nafarroako Gobernuko Laneko Arriskuei Aurrea Hartzeko Zerbitzuak, eragile ekonomiko eta sozialen laguntzarekin, aldizka kudeatuko du prestakuntza-eskaintza prebentibo, orokor eta sektorial bat, berariaz haiei zuzendutakoa, eta arduratuko da hartutako prestakuntzari buruzko ziurtagiria egiteaz.”

Zioak: Lankidetza ez murriztea.

IV. KAPITULUARI
aurkezturiko zuzenketa

39. zuzenketa

Unión del Pueblo Navarro

parlamentu-taldeak aurkeztua

Foru lege proposameneko IV. kapitulua kentzeko zuzenketa.

Zioak: IV. kapituluaren edukiak Nafarroan ekintzaileei eta lan autonomoari laguntzeari buruzko Foru Lege proposamen honen xede izan ez daitezkeen arloak erregulatzen ditu; izan ere, arlo horiek jada estatuko zein autonomia erkidegoetako arauetan erregulatuta daude. Hartara, Nafarroako lan autonomoaren arloko profesionalen elkarteen definizioa Berrikuntza, Enpresa eta Enplegu kontseilariaren maiatzaren 21eko 239/2009 Foru Aginduan jasota dago. Izan ere, haren bidez, Nafarroako Langile Autonomoen Lanbide Elkarteen Erregistroa sortu zen, Lan Autonomoaren Estatutuari buruzko uztailaren 11ko 20/2007 Legeak markatutako ildotik. Lege hori otsailaren 23ko 197/2009 Errege Dekretuaz garatu zen eta Elkartzeko Eskubideari buruzko martxoaren 22ko 1/2002 Lege Organikoaren babesean idatzi zen. Horrenbestez, foru lege proiektuko 20. artikuluak erreferentziako araudiaren edukia berretsi besterik ez du egiten.

Bere aldetik, proiektuko 21. artikuluak Nafarroako Langile Autonomoen Lanbide Elkarteen Erregistroa hartzen du ardatz, eta ezartzen du erregelamendu bidez zehaztuko dela haren egitura, funtzioak, izena emateko prozeduraren arauak eta ziurtagiria, ahaztuta aipaturiko maiatzaren 21eko 239/2009 Foru Aginduak jada horixe bera egiten duela eta erregistro publiko hori, Lanaren eta Lan Arriskuen Zuzendaritza Nagusiari atxikita dagoena, lehendik existitzen dela eta arau horren arabera funtzionatzen duela, 2009an indarra hartu zuenetik.

Foru lege proiektuko 22. eta 23. artikuluen edukiari dagokionez, artikulu horiek Nafarroako lan autonomoaren lanbide elkarteen ordezkagarritasuna arautzen dute, eta berriz ere haien definizioa ezartzen dute, aipatuz horietako bakoitzaren ordezkagarritasuna baloratzeko prozedura objektibo bat ezarriko dela, eta elkartegintza sustatzeko eta bultzatzeko ahalegina jorratzen da.

Beste behin esan beharra dago araupetze hori ez dela arau honetan landu behar, zeren eta edukia jada bilduta baitago bai Lan Autonomoaren Estatutuari buruzko uztailaren 11ko 20/2007 Legeko 21. artikuluan, bai Nafarroako Lan Autonomoaren Kontseilua sortu eta haren osaera, antolamendua eta funtzionamendua arautzen dituen foru dekretuaren proiektuko 5. artikuluan; izan ere, testu hori adostu da foru erkidegoko Langile Autonomoen Lanbide Elkarteen Erregistroan izena emandako sektoreen arteko autonomoen elkarteekin. Egiazki, artikulu horretan langile autonomoen lanbide elkarteek Nafarroako Lan Autonomoaren Kontseiluan parte hartzeko baldintzak eta prozedura jasotzen dira; izan ere, lau urtez behin deialdi bat eginen da horretarako, aipatutako uztailaren 11ko 20/2007 Legean ezarritakoaren arabera. Hori guztia dela eta, haren edukia ez da beharrezkoa, eta errepikakorra da, eta alderdi batzuetan arau horien aurka ere badago, zeren eta ordezkagarritasuna ziurtatzeko bestelako sistema bat ezartzen baitu, elkartea erkidegoan ordezkaritza handiena duen enpresa-eragileren edo sindikatu-eragileren batean sartuta egotearen edo ez egotearen arabera, eta baldintza bat ere gehitzen baitu: langile autonomoen elkarte gisa lan egin izana Lan Autonomoaren Estatutuari buruzko uztailaren 11ko 20/2007 Legea indarrean sartu zenetik.

24. artikuluak, Nafarroako Lan Autonomoaren Kontseilua izenburu duenak, organo hori definitzen du, haren eskumenak aipatzen ditu eta haren barne-antolamendua ezartzen du. Halaber, foru lege proiektu honetan arautu beharko ez litzatekeen arlo baten aurrean gaude, zeren eta Nafarroako Lan Autonomoaren Kontseilua Nafarroako Gobernuaren foru dekretu baten bidez eratu baitzen, legezko izapideak bete ondoren. Une hauetan, berriz, azkeneko fasean dago, eta Nafarroako Gobernuak kasuko foru dekretua egitea besterik ez da falta. Datozen egunetan argitaratuko da foru dekretu hori, aurreikusten denez.

Azken batez, IV. kapituluaren edukia jada beste arau batzuetan erregulatuta dago, eta Nafarroako Lan Autonomoaren Kontseiluaren sorrera, bai eta haren antolamenduaren eta funtzionamenduaren erregulazioa ere, hemendik gutxira aterako den foru dekretuan zehaztuta datoz. Hori dela eta, bidezkoa da kapitulua bertan behera uztea guztiz, zeren eta ulertzen baitugu, azken batez, ekintzaileei eta langile autonomoei laguntzeko lege batek Nafarroako Gobernuarentzako ibilbide-orria izan behar duela, eta berarekin ekarri behar duela Nafarroako Foru Komunitateko Administrazioak konpromiso egiazkoa eta efektiboa izatea ekintzaile eta langile horiekin, zioen azalpenean jaso bezala. Horretarako, ekintzailetzarekin eta lan autonomoarekin lotuta dauden eta beste arau-esparru batzuetan argiki definiturik ez dauden kontzeptuak zedarritu beharko ditu, lehendik erregulatuta dauden alderdiak modu independentean eta kontrako norabidean erregulatzera jo gabe.

20. artikuluari
aurkezturiko zuzenketa

40. zuzenketa

Bildu-Nafarroa

parlamentu-taldeak aurkeztua

20. artikulua kentzeko zuzenketa.

Zioak: Legearen xederako, ez da komenigarria lege honen edukien inguruko parte-hartzea eta lankidetza “bideratzea” soilik elkarte jakin batzuei.

21. artikuluari
aurkezturiko zuzenketak

41. zuzenketa

NAFARROAKO PARLAMENTUKO
parlamentu-Talde Popularrak

aurkeztua
21. artikulua kentzeko zuzenketa. Nafarroako lan autonomoaren lanbide elkarteen erregistro berezia sortzeari buruzkoa da.

Zioak: Nafarroako Langile Autonomoen Lanbide Elkarteen Erregistroa 1989ko maiatzean sortu zuen Nafarroako Gobernuak, maiatzaren 21eko 239/2009 Foru Aginduaren bitartez.

Erregistroa gaur egun erabili egiten da, navarra.es webgunearen bitartez. Bestela ere, Nafarroako Gobernuaren bulegoetan bertaratuta erabil daiteke.

42. zuzenketa

Bildu-Nafarroa

parlamentu-taldeak aurkeztua

21. artikulua kentzeko zuzenketa.

Zioak: Legearen xederako, ez da komenigarria lege honen edukien inguruko parte-hartzea eta lankidetza “bideratzea” soilik elkarte jakin batzuei.

22. artikuluari
aurkezturiko zuzenketak

43. zuzenketa

NAFARROAKO PARLAMENTUKO
parlamentu-Talde Popularrak

aurkeztua
22. artikulua kentzeko zuzenketa. Nafarroako lan autonomoaren lanbide elkarteen ordezkagarritasunari buruzkoa da.

Zioak: 22. artikuluak, 1. eta 2. idatz-zatietan, CEN elkartearekin eta UGT eta CCOO sindikatuekin lotutako elkarteetara murrizten du ordezkagarritasuna. 2. idatz-zatian jasotako baldintzak bereziki murriztaileak dira.

44. zuzenketa

Bildu-Nafarroa

parlamentu-taldeak aurkeztua

22. artikulua kentzeko zuzenketa.

Zioak: Legearen xederako, ez da komenigarria lege honen edukien inguruko parte-hartzea eta lankidetza “bideratzea” soilik elkarte jakin batzuei.

45. zuzenketa

Nafarroa Bai

parlamentu-taldeak aurkeztua

22.1. artikulua kentzeko zuzenketa.

Zioak: Ez da beharrezkoa, eta lagungarri gertatzen da lan autonomoaren esparrura ere hedatzeko Nafarroako mundu sindikalean dagoen estatus eta pribilegioen erreserbako izatezko egoera. Arau honetan, ordezkagarritasuna zeharbidez aitortzeko prozedura bat aplikatzen da, zeinak okerreko emaitzak eragin ditzakeen.

46. zuzenketa

Nafarroa Bai

parlamentu-taldeak aurkeztua

22. artikuluko 3. eta 4. idatz-zatiak kentzeko zuzenketa.

Zioak: Artikulu honetan proposatutako zuzenketekin bat, 3. idatz-zatia edukiz gabetzen da, eta uste dugu 4.a ere ez dela beharrezkoa.

47. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
22. artikuluko (23.a izan beharko luke, 8.a errepikatuta baitago) 1. idatz-zatia ordezteko zuzenketa. 22. artikulua Nafarroako lan autonomoko lanbide elkarteen ordezkagarritasunari buruzkoa da. Hona nola geratuko den testua:

22. artikulua.

“1. Langile autonomoen lanbide elkarte ordezkagarritzat joko dira soilik langile autonomoek eratutakoak, sektore arteko izaera eta Nafarroako Foru Komunitatean presentzia dutenak, betiere nortasun juridiko berekia eta jarduteko gaitasun osoa badute eta hurrengo idatz-zatian ezarritakoa ziurtatzen badute.”

Zioak: Ezin da elkarte bat ordezkagarritzat jotzea ordezkagarrientzat jo eragile ekonomiko edo sindikal batek osatua egote hutsagatik.

48. zuzenketa

Nafarroa Bai

parlamentu-taldeak aurkeztua

22.2. artikulua aldatzeko zuzenketa.

Hauxe da proposatzen dugun testua:

“2. Lan autonomoaren arloko lanbide elkarte ordezkagarritzat joko dira soilik beren jarduera-esparrua Nafarroako Foru Komunitatearen barruan behar adina ezarrita dutela erakusten duten langile autonomoek osatutakoak.

Kasu honetan, behar adinako ezarpena egiaztatuko da balorazio-prozedura objektibo baten bitartez, non zenbait irizpide hartuko baitira kontuan; honakoak, besteak beste: langile autonomoek elkartean duten afiliazio maila edo elkarteak bere ordezkaritza-xedea betetzeko dauzkan giza baliabideak eta baliabide materialak. Federazioen kasuan edo elkarteen arteko lankidetza-akordio iraunkorren kasuan, batera biltzen duten garrantzia hartu ahalko da kontuan.

Aipatutako irizpideak egiaztatzeko eta baloratzeko prozedura erregelamendu bidez ezarriko da.

Lan autonomoaren lanbide elkarte ordezkagarriaren izaera aldizka berrikusiko da”.

Zioak: Irizpide irekiak ezarri nahi dira, bazterketak saihesteko edo Administrazioak berak izatezko egoerak sor ditzan saihesteko.

23. artikuluari
aurkezturiko zuzenketa

49. zuzenketa

Bildu-Nafarroa

parlamentu-taldeak aurkeztua

23. artikuluko 2. eta 3. idatz-zatiak kentzeko zuzenketa.

Zioak: Idatz-zati horiek baztertzaileak dira, eta berariazko xede bat dute.

24. artikuluari
aurkezturiko zuzenketak

50. zuzenketa

Bildu-Nafarroa

parlamentu-taldeak aurkeztua

24. artikulua kentzeko zuzenketa.

Zioak: Ezin dira horren eraginkortasuna eta efizientzia egiaztatu.

51. zuzenketa

NAFARROAKO PARLAMENTUKO
parlamentu-Talde Popularrak

aurkeztua
24. artikuluko 3. idatz-zatia aldatzeko zuzenketa. Honako testu hau izanen du:

“3. Kontseilua Nafarroako Gobernuaren eta Nafarroan legez kokatuta dauden autonomoen sektorearteko elkarteen organo parekidea izanen da. Bi aldeek adostu ahalko dute Nafarroako Foru Komunitateko bestelako eragile sozial edo instituzional muntadunek kontseiluan presentzia izatea.”

Zioak: Kontseiluaren parte-hartzea zabaltzea Nafarroan dauden autonomoen elkarteetara.

52. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
24. artikuluaren (25.a izan beharko luke, 8.a errepikatuta baitago) amaieran 9. idatz-zatia gehitzeko zuzenketa. 24. artikulua Nafarroako Lan Autonomoaren Kontseiluari buruzkoa da. Hona nola geratuko den testua:

24. artikulua.

“9. Nafarroako Lan Autonomoaren Kontseilua eratuko da Gobernuak laguntzen eta diru-laguntzen plan zehatza, 15. artikuluan jasotakoa, aurkezten duenean.” (16.a izan beharko luke, 8.a errepikatuta baitago)

Zioak: Ez dugu aurrekontu-kostua duten baina edukirik ez duten kontseilu gehiagorik nahi. Aurretik, Gobernuak jarduketak zehaztu beharko lituzke.

25. artikuluari
aurkezturiko zuzenketak

53. zuzenketa

Unión del Pueblo Navarro

parlamentu-taldeak aurkeztua

Foru lege proposameneko V. kapituluko 25. eta 26. artikuluak kentzeko zuzenketa.

Zioak: Jurisdikzio soziala arautzen duen legeak 63. artikuluan, lan adiskidetzearen izapidea ezartzen du, lanaren arloan sortutako gatazken kasuetarako, lan arloko bide jurisdikzionalera jo aurreko izapide gisa.

Lan autonomoaren arloan gatazkak bide judizialetik kanpo konpontzeko berariazko organo bat sortzeko aukera Lan Autonomoaren Estatuari buruzko Legeko 18.1 artikuluan jasota dago. Hala eta guztiz ere, gure erkidegoan zenbait organo badaude –lehenago sortu ziren eta lanean ari dira–, hain zuzen ere organo berri horren balizko sorrerarekin eman nahi den zerbitzua emateko moduan badaudenak. Hori dela eta, gure ustez ez da bidezkoa organo hori sortzea, zeren eta bai Nafarroako Lan Auzitegia, bai Arriskuen Prebentziorako eta Lanaren Zuzendaritza Nagusiari atxikitako laneko bateragarritasun bulegoa, jada eginkizun horiek betetzen ari baitira.

Nafarroako Lan Auzitegiak, aplikazio esparru gisa, bereganatuta ditu (Nafarroako Foru Komunitateko Lan Gatazkak Konpontzeko Borondatezko Prozedurei buruzko Lanbide arteko Akordioko 3. artikulua) “...beren lan-harremanak...” Nafarroako Foru Komunitatearen esparruan “...garatzen dituzten enpresak eta langileak”. “Langileak” terminoak biltzen ditu bai besteren konturako langileak, bai norberaren konturako langileak, horren barne direla Ekonomikoki Menpekoak diren Langile Autonomoak.

Bide judizialean aurreikusitako adiskidetzea erabateko balioarekin egiten da Nafarroako Lan Auzitegian, eta aldeek bitartekaritza edo arbitrajea eskatzen duten kasuetan, auzitegiak prozedura behar bezain malguak dauzka aldeek izan ditzaketen beharrak asetzeko.

Langile autonomoak besteren konturako bere langileekin izan dezakeen lan harremana alde batera utzita, bere jarduera ekonomiko eta profesionalaren garapenean sor daitekeen merkataritza-harremanak bitartekaritza eta arbitraje tresna berekia dauka, Gai Zibilen eta Merkataritzakoen bitartekotzari buruzko martxoaren 5eko 5/2012 Errege Lege-dekretuan arautua; izan ere, errege lege-dekretu horrek gatazkak ebazteko metodo alternatiboa erregulatzen du, zeina foru lege honek ezin baitu erregulatu.

Gauden krisi ekonomikoko unea eta defizit mugak betetzeko administrazio publikoetan dagoen betebeharra direla eta, ez dugu ez bidezkotzat, ez egokitzat jotzen organo berriak sortzea, gastu publikoa handitzen baitute, are gehiago zerbitzu horiek ematen dituzten eta lehendik finkatuta dauden organoak badaudenean.

54. zuzenketa

NAFARROAKO PARLAMENTUKO
parlamentu-Talde Popularrak

aurkeztua
25. artikulua kentzeko zuzenketa. Lan Autonomoaren arloan Gatazkak Ebazteko Sistema Estrajudizialari buruzkoa da.

Zioak: Gatazkak ebaztearen arloan Sistema Estrajudizialari esleitzen zaizkion eginkizunak Nafarroako Lan Auzitegiak beregana ditzake. Organo hori lehendik existitzen da.

Egoera hori berez aitortuta ageri da foru lege proposamenean, bigarren xedapen iragankorreko bigarren idatz-zatian honakoa baitio hitzez hitz:

“Bigarrena. Nafarroako Foru Komunitateko Lan Autonomoan Gatazkak Ebazteko Sistema Estrajudiziala abian jartzea.

1. Lege honek indarra hartu eta sei hilabeteko epean, Nafarroako Foru Komunitateko Gatazkak Ebazteko Sistema Estrajudiziala eratu eta materialki funtzionatzen hasiko da.

2. Funtzionatzen hasten ez den bitartean, ekonomikoki menpekoak diren langile autonomoen lanbide-araubideari buruzko akzio judizialen aurretiazko adiskidetze edo bitartekaritza jarduera guztien kudeaketa Nafarroako Lan Auzitegiak hartuko du bere gain.”

55. zuzenketa

Bildu-Nafarroa

parlamentu-taldeak aurkeztua

25.3. artikulua aldatzeko zuzenketa. Honela geldituko litzateke testua:

“3. Sistema Nafarroako Gobernuko Lan Zuzendaritza Nagusiari atxikita egonen da. Haren kudeaketak parte-hartze soziala bilduko du.”

Zioak: Lankidetza ez murriztea.

26. artikuluari
aurkezturiko zuzenketak

56. zuzenketa

NAFARROAKO PARLAMENTUKO
parlamentu-Talde Popularrak

aurkeztua
26. artikulua kentzeko zuzenketa. Lan Autonomoaren arloan Gatazkak Ebazteko Sistema Estrajudizialari buruzkoa da.

Zioak : 25. artikuluari aurkeztutako zuzenketekin koherenteak izatea.

57. zuzenketa

Nafarroa Bai

parlamentu-taldeak aurkeztua

26. artikulua aldatzeko zuzenketa.

Bigarren lerrokada kentzea proposatzen da.

Zioak: Ez da beharrezkoa Nafarroako Lan Auzitegia aipatzea.

27. artikuluari
aurkezturiko zuzenketak

58. zuzenketa

Nafarroa Bai

parlamentu-taldeak aurkeztua

27. artikulua kentzeko zuzenketa.

Zioak: Ez da beharrezkoa.

59. zuzenketa

Bildu-Nafarroa

parlamentu-taldeak aurkeztua

27. artikulua aldatzeko zuzenketa. Honela geldituko litzateke testua:

Nafarroako Gobernuak sustatuko du Kontsumoko Arbitraje Sistemara sartzea eta hartan –eta, bereziki, Kontsumoko Arbitraje Batzordeetan– parte hartzea.

Zioak: Lankidetza ez murriztea.

VI. KAPITULUARI
aurkezturiko zuzenketa

60. zuzenketa

Unión del Pueblo Navarro

parlamentu-taldeak aurkeztua

VI. kapitulua kentzeko zuzenketa.

Zioak: Finantziazioari eta administrazioari buruzko VI. kapitulu berrian aurreikusita dago jada.

32. artikuluari
aurkezturiko zuzenketa

61. zuzenketa

NAFARROAKO PARLAMENTUKO
parlamentu-Talde Popularrak

aurkeztua
32. artikuluko 2. idatz-zatia aldatzeko zuzenketa. Honako testu hau izanen du:

“2. Plan estrategikoa gutxienez ere lau urtez behin eginen da, eta haren proiektua baino lehen nahitaez kontsulta egin beharko zaio Nafarroako Lan Autonomoaren Kontseiluari, nahiz eta kontsulta hori ez den loteslea izanen. Aldizkakotasuna koordinatuko da planarekin, enpleguaren aldeko akordioekin edo Nafarroako Gobernuak onesten dituen antzeko proiektuekin.”

Zioak: Behar den koordinazioa Foru Administrazioak enpleguaren alde garatzen dituen politika desberdinen artean, eta, bereziki, enplegu planekin.

34. artikuluari
aurkezturiko zuzenketa

62. zuzenketa

NAFARROAKO PARLAMENTUKO
parlamentu-Talde Popularrak

aurkeztua
34. artikuluari lerrokada bat gehitzeko zuzenketa. Hona testua:

“Beste bide batzuen artean, lan autonomoari aholkua eta informazioa emateko zerbitzuak Nafarroako Gobernuaren webgunearen bitartez bideratuko dira, autonomoentzako berariazko atal bat baitu”.

Zioak: Teknologia berriak aplikatzea autonomoen sustapenean. Internet bidezko eduki-zabalkundea eta -sarbidea erraztea.

Gaur egun, Nafarroako Gobernuak jada web berezi bat dauka autonomoentzat, www.portalautonomos.com, Ekonomia, Ogasun, Industria eta Enplegu Departamentuak kudeatzen duena.

Gastu gehigarririk ez sortzea eta Administrazioak lehendik dauden bitarteko eta zerbitzuak erabiltzea.

35. artikuluari
aurkezturiko zuzenketak

63. zuzenketa

Unión del Pueblo Navarro

parlamentu-taldeak aurkeztua

35. artikulua kentzeko zuzenketa.

Zioak: Zioa da Lan Autonomoaren Behatokiaren sorrera ezartzen duela. Ez da egokitzat jotzen behatoki hori sortzea, zeren eta artikulu honetan esleitzen zaizkion eginkizunak jada jasota baitaude bai Nafarroako Lan Autonomoaren Kontseilua sortzeko foru dekretuan (organo horri esleitzen zaio eginkizun horiek betetzea), bai Nafarroako Lan Osasunaren II. Planean bertan, lan arriskuen prebentzioari dagokionez. Beste behin esan beharra dago ez dela bidezkotzat jotzen organo berri hori sortzea, defizit mugen betebeharra dela-eta lehen azaldutako arrazoiengatik.

64. zuzenketa

Nafarroa Bai

parlamentu-taldeak aurkeztua

35. artikulua kentzeko zuzenketa.

Zioak: Baldin eta aurreikusten bada Nafarroako Lan Autonomoaren Kontseiluaren sorrera, ez da beharrezkoa behatokia ere sortzea. Administrazio-sareak areagotzea besterik ez luke ekarriko, eta etekin txikiarekin gainera, sekula baino gehiago austeritatea bilatu behar den garai hauetan.

65. zuzenketa

Bildu-Nafarroa

parlamentu-taldeak aurkeztua

35. artikulua kentzeko zuzenketa.

Zioak: Ezin dira horren eraginkortasuna eta efizientzia ziurtatu.

66. zuzenketa

NAFARROAKO PARLAMENTUKO
parlamentu-Talde Popularrak

aurkeztua
35. artikuluko 1. idatz-zatia ordezteko zuzenketa. Hona testua:

“1. Nafarroako Enpleguaren Behatokiak, zeina Nafarroako Enplegu Zerbitzuaren menpeko unitate bat baita, bere eginkizunen artean bilduko du foru erkidegoan lan autonomoaren egoerari buruzko azterketa eta analisi etengabea egitearena. Behatoki horrek, halaber, laguntza teknikoa eskainiko dizkie bai Nafarroako Gobernuari, bai Nafarroako Lan Autonomoaren Kontseiluari.”

Zioak: Nafarroako Enplegu Zerbitzuak badu Nafarroako Enpleguaren Behatokia izeneko erakundea; horrenbestez, ez dago zertan beste egitura bat sortu, gastu publikoarekin, gaur egungoa bezalako egoera batean.

Eskura dauden baliabide publikoak efizientzia handiagoz baliatzea.

Nafarroako Enpleguaren Behatokia honela dago definituta: unitate tekniko bat da, lan merkatuaren analisia eta prospekzioa egiten duena eta Nafarroako Foru Komunitateko prestakuntza eta enplegu politikak koherentziaz definitzeko eta programatzeko ezinbesteko laguntza-tresna dena.

Izan ere, Nafarroako Enplegu Zerbitzuak jada autonomoei buruzko zenbait azterlan egin ditu; gutxienez, bi; zehazki, 2006an eta 2008an.

67. zuzenketa

NAFARROAKO PARLAMENTUKO
parlamentu-Talde Popularrak

aurkeztua
35. artikuluari idatz-zati bat gehitzeko zuzenketa. Hona testua:

“4. Azterlan sektorialak .

Nafarroako Foru Komunitatearen esparruan, azterlan sektorial batzuk eginen dira, non honako alderdiak jasoko baitira:

– Sektoreko autonomoak identifikatzea eta haien arazo berariazkoak aztertzea, bai eta berariazkotasun horiek lan baldintzetan dauzkaten eraginak ere (ordainsariak, lana eta familia bateragarri egitea, gizarte babesa eta abar).

– Egoerari buruzko diagnosi bat, honakoei buruzko aipamen bereziekin: merkatuko lehiakortasun-ahalmena, prestakuntzako gabeziak, finantzaketa, I+G+B eta enpresen arteko lankidetza-ahalmena.

– Jarduketa planak, hobetzeko proposamenak eta araugintzako aukerak, Nafarroako Foru Komunitatearen eskumenen esparruan.”

Zioak: Bosgarren xedapen gehigarriko edukia 35. artikuluko idatz-zati berri baten gisara integratzea.

36. artikuluari
aurkezturiko zuzenketak

68. zuzenketa

Unión del Pueblo Navarro

parlamentu-taldeak aurkeztua

36. artikulua kentzeko zuzenketa.

Zioak: Arlo honen erregulazioa ez da foru lege honen bidez egin behar; izan ere, Nafarroako Lan Autonomoaren Kontseilua bera izan beharko litzateke (langile autonomoen lanbide elkarteak haren partaide izanen dira) kolektibo horren lana aitortzeko bereizgarriak sortu beharko lituzkeena, unean uneko inguruabarren arabera. Gainera, 3. idatz-zatian, Kontratuei buruzko Foru Legeari dagozkion gaietan sartzen da, zeren eta aipatzen baitu bereizgarri hori emateko kontratazio eta lizitazio publikoak hartu beharko direla kontuan. Bada, alderdi horiek, ezin dira erregulatu aipatutako foru legea aldatu gabe.

69. zuzenketa

Bildu-Nafarroa

parlamentu-taldeak aurkeztua

36. artikulua kentzeko zuzenketa.

Zioak: Ez da bidezkoa, eta haren eraginkortasuna eta efizientzia ez daude justifikaturik.

70. zuzenketa

NAFARROAKO PARLAMENTUKO
parlamentu-Talde Popularrak

aurkeztua
36. artikuluko 2. idatz-zatia aldatzeko zuzenketa.

“2. Bereizgarria erregelamendu bidez ezartzen diren irizpide eta baldintzen arabera emanen da, haren oinarriei buruz Nafarroako Lan Autonomoaren Kontseiluari kontsulta egin ondoren eta Nafarroako Bikaintasunerako Fundazioarekin koordinatuta.”

Zioak: Nafarroako Bikaintasunerako Fundazioa lehendik dagoen entitate bat da, Nafarroako Gobernuak bultzatua.

Autonomoen jarduera integratzea Nafarroan bikaintasuna dela-eta jadanik ematen diren sarietan.

Eskura dauden baliabide publikoak efizientzia handiagoz baliatzea.

71. zuzenketa

NAFARROAKO PARLAMENTUKO
parlamentu-Talde Popularrak

aurkeztua
36. artikuluari idatz-zati bat gehitzeko zuzenketa. Hona testua:

“4. Bereizgarria urtean behin emanen da, Nafarroako Bikaintasunerako Fundazioak Nafarroako Bikaintasunaren Saria emateko antolatzen duen jardunaldia dela eta.”

Zioak: Nafarroako Bikaintasunerako Fundazioa lehendik dagoen entitate bat da, Nafarroako Gobernuak bultzatua.

Autonomoen jarduera integratzea Nafarroan bikaintasuna dela-eta jadanik ematen diren sarietan.

Eskura dauden baliabide publikoak efizientzia handiagoz baliatzea.

72. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
36. artikuluko (37.a izan beharko luke, 8.a errepikatuta baitago) 1. idatz-zatia aldatzeko zuzenketa. 36. artikulua Bikaintasunezko lan autonomorako bereizgarriari buruzkoa da. Hona nola geratuko den testua:

36. artikulua.

“1. Lan autonomoaren arloko departamentu eskudunak bikaintasunaren Nafarroako bereizgarria emanen die beren merezimenduengatik edo Nafarroan beren konturako jarduera garatzean izan duten ibilbidearengatik nabarmentzen direnei.

Bereizgarria emateko kontuan hartuko diren merezimenduen artean, bereziki baloratuko dira izangaiak, lehenik, enplegua sortzearen arloan eta, bigarrenik, laneko segurtasunaren eta osasunaren arloan eginiko jarduketak, bai eta bere jarduera modernizatzeko eta garapen iraungarrian oinarritutako ekonomia baten sustapenean eginiko berrikuntzak ere.”

Zioak: Enplegua sortzeak garrantzi ezin handiagoa duela azpimarratzea.

37. artikuluari
aurkezturiko zuzenketak

73. zuzenketa

Unión del Pueblo Navarro

parlamentu-taldeak aurkeztua

37. artikulua kentzeko zuzenketa.

Zioak: 6.3 artikulu berrian jada hauxe esaten da: “Nafarroako Gobernuko Industria, Enpresa eta Berrikuntza Zuzendaritza Nagusiak zainduko du Ekintzailetza Planean jasotako ekintzak betetzen direla.”

74. zuzenketa

Bildu-Nafarroa

parlamentu-taldeak aurkeztua

37.1. artikulua aldatzeko zuzenketa. Honela geldituko litzateke testua:

“1. Lan autonomoaren arloan eskudun den departamentuak aldizka txosten bat eginen du, erregelamendu bidez ezartzen diren terminoetan, Nafarroan lan autonomoaren arloan aurrera eraman diren jarduketei buruz. Ebaluazioaren oinarria politika publikoen emaitzak izanen dira, bai eta politika horiek herritarrengan duten eragina ere.”

Zioak: Aurreko zuzenketekin bat etortzea.

75. zuzenketa

NAFARROAKO PARLAMENTUKO
parlamentu-Talde Popularrak

aurkeztua
37. artikuluko 2. idatz-zatia aldatzeko zuzenketa.

“2. Ebaluazio horretan arreta berariazkoa eskainiko zaio enplegu autonomoa sustatzeko hartutako neurri-multzoaren eta haietan baliabide publikoen erabileran izandako eraginkortasunaren eraginari.”

Zioak: Autonomoen jarduera sustatzeko erabiltzen diren baliabide publikoen eraginkortasuna ebaluatu behar izatea.

38. artikuluari
aurkezturiko zuzenketak

76. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
38. artikulua (39.a izan beharko luke, 8.a errepikatuta baitago) kentzea. Artikulu hori sinplifikazio administratiboari buruzkoa da.

Zioak: Ez dirudi beharrezkoa denik oraintxetik batzorde bat eratzea, betekizun zehatzik gabe, bere eraketa Gobernuak 4 hilabeteren buruan jarduketa plan zehatz bat aurkezteari lotua duen organo baten barruan.

77. zuzenketa

Bildu-Nafarroa

parlamentu-taldeak aurkeztua

Proiektuko 38. artikuluko lehenengo lerrokada kentzeko zuzenketa.

Zioak: Aurreko zuzenketekin bat etortzea.

78. zuzenketa

NAFARROAKO PARLAMENTUKO
parlamentu-Talde Popularrak

aurkeztua
38. artikuluari lerrokada bat gehitzeko zuzenketa. Hona testua:

“Entitate publikoekin eta Nafarroako Merkataritza eta Industria Ganberarekin koordinatuta, Enpresak Sortzeko Izapidetze Telematikorako sistema bultzatuko da.”

Zioak: Enpresak sortzeko erraztasunak indartzea.

XEDAPEN GEHIGARRIEI
aurkezturiko zuzenketak

79. zuzenketa

Bildu-Nafarroa

parlamentu-taldeak aurkeztua

Lehen xedapen gehigarriko 4. idatz-zatia kentzeko zuzenketa.

Zioak: Aurreko zuzenketekin bat etortzea.

80. zuzenketa

Unión del Pueblo Navarro

parlamentu-taldeak aurkeztua

Bigarren xedapen gehigarria kentzeko zuzenketa.

Zioak: Atzerritarrentzako lan baimenak Estatuaren eskumenekoak dira, eta Ogasuneko eta Administrazio Publikoetako Ministerioari dagozkio. Foru Komunitateak eskumen hori bere gain hartu ahal izateko, Estatuak eskumen hori eskualdatu beharko lioke Nafarroari.

81. zuzenketa

Unión del Pueblo Navarro

parlamentu-taldeak aurkeztua

Hirugarren xedapen gehigarria kentzeko zuzenketa.

Zioak: Aipatzen dena oso sektore zehatza da; legea berriz, jarduera-sektore guztiei zuzendu behar zaie.

82. zuzenketa

Nafarroa Bai

parlamentu-taldeak aurkeztua

Hirugarren xedapen gehigarria kentzeko zuzenketa.

Zioak: 1. idatz-zatia jada lege proposamenaren beste atal batzuetan jasota dago. Bigarrena ez dago justifikaturik eta, nolanahi ere, hau ez da bere tokia.

83. zuzenketa

Unión del Pueblo Navarro

parlamentu-taldeak aurkeztua

Seigarren xedapen gehigarria kentzeko zuzenketa.

Zioak: Lehendik dauden arauak aipatzen dira. Arau horiek aldatu nahi badira, haiek aldatzeari ekin behar zaio, ezin baitira arau horiek aldatu ekintzailetzari buruzko foru legearen bidez.

84. zuzenketa

Nafarroa Bai

parlamentu-taldeak aurkeztua

Seigarren xedapen gehigarria kentzeko zuzenketa.

Zioak: Aipatzen den legedia modu orokorrean landu behar da, eta ez soilik lan autonomoan duen eraginarengatik. Bereziki, honako idatz-zatiak ez dira beharrezkoak: 1.a, udalen eskumeneko esparruetan sartzen delako eta legearen xedea ez delako udalei kargu hartzea; 2.a, bide egokia izanen litzatekeelako, kasua bada, horri buruzko foru legedia aldatzea; 3.a, hiri-plangintzak gisa guztietako interesen aniztasunari begiratu behar diolako, eta interes horiek batera gauzatu behar direlako, ez prozedura partzialen bidez; eta 7.a, daukan definizio faltagatik.

85. zuzenketa

NAFARROAKO PARLAMENTUKO
parlamentu-Talde Popularrak

aurkeztua
Seigarren xedapen gehigarria kentzeko zuzenketa.

Zioak: Edukien eta ukitutako administrazioetako (Estatukoa eta erkidegokoa) departamentuen artean (Ekonomia, Sustapena, Kultura, Gizarte Politikak...) banatuta dauden eskumenen zabaltasuna, aniztasuna eta, batzuetan, orokortasuna direla eta, ezin da ez aplikatu, ez garatu.

86. zuzenketa

Bildu-Nafarroa

parlamentu-taldeak aurkeztua

Seigarren xedapen gehigarriko 6. idatz-zatia aldatzeko zuzenketa. Hona testua:

“6. Eraikuntzaren sektoreko autonomoen erregulazioa. Horren barrenean, Nafarroako Gobernuak, langile autonomoen lanbide-elkarteekin eta sindikatuekin batera, bultzatuko du eraikuntzaren txartel profesionala sor dadila. Txartel horretan, izan ere, langile autonomoaren lanbide- eta prestakuntza-bizitza jasoko da. Hura lortzeko gutxieneko baldintza izanen da lan arriskuen prebentzioaren arloan gutxienez ere 50 orduko modulu bat ikasi izana.

Zioak: Lankidetza ez murriztea.

xedapen iragankorrei
aurkezturiko zuzenketak

87. zuzenketa

Bildu-Nafarroa

parlamentu-taldeak aurkeztua

Lehen xedapen iragankorra kentzeko zuzenketa.

Zioak: Aurreko zuzenketekin bat etortzea.

88. zuzenketa

Unión del Pueblo Navarro

parlamentu-taldeak aurkeztua

Lehen xedapen iragankorra aldatzeko zuzenketa.

Testu horren ordez, hau jartzea proposatzen dugu:

“Lehen xedapen iragankorra. Nafarroako Lan Autonomoaren Kontseiluaren eraketa.

Hilabeteko epean, Nafarroako Lan Autonomoaren Kontseiluari buruzko araudia onetsiko da, eta arau horrek indarra hartu eta sei hilabeteko epean eratuko da kontseilua.”

Zioak: Horixe aipatzen du kontseilua sortzen duen foru dekretuaren xedapen gehigarri bakarrak.

89. zuzenketa

FORU PARLAMENTARI

MANU AYERDI OLAIZOLA eta
pATXI LEUZA GARCÍA

JAUNeK AURKEZTUA
Lehen xedapen iragankorra aldatzeko zuzenketa. Testu hau izanen du:

“Lehen xedapen iragankorra. 15. artikuluan –11. kapituluko laguntzei eta diru-laguntzei buruzkoa da– ezarritako xehetasunak Gobernuak aurkeztu eta hilabeteko epean, Nafarroako Lan Autonomoaren Kontseilua araupetzeko erregelamendu-araua onetsiko da, eta berehala kontseilu hori eratuko da”.

Zioak: Kontseiluaren eraketa Gobernuak laguntzak zehaztearekin lotzea.

90. zuzenketa

NAFARROAKO PARLAMENTUKO
parlamentu-Talde Popularrak

aurkeztua
Lehen xedapen iragankorra testu honen bidez aldatzeko zuzenketa:

“Lehena. Lan Autonomoaren Kontseilu Autonomikoaren eraketa.

Hiru hilabeteko epean, Nafarroako Lan Autonomoaren Kontseilua erregulatzeko arauak onetsiko dira, eta horren ondotik berehala eratuko da.”

Zioak: Epe arrazoizkoago bat jartzea.

91. zuzenketa

Unión del Pueblo Navarro

parlamentu-taldeak aurkeztua

Bigarren xedapen iragankorra kentzeko zuzenketa.

Zioak: 25. eta 26. artikuluak kentzeko zuzenketarekin bat etortzearren.

92. zuzenketa

NAFARROAKO PARLAMENTUKO
parlamentu-Talde Popularrak

aurkeztua
Bigarren xedapen iragankorra kentzeko zuzenketa.

Zioak: 25. artikuluari aurkezturiko zuzenketekin koherenteak izatearren.

93. zuzenketa

Unión del Pueblo Navarro

parlamentu-taldeak aurkeztua

Hirugarren xedapen iragankorra aldatzeko zuzenketa.

Honakoa jartzea haren ordez:

“Hirugarren xedapen iragankorra. Ekintzailetzari buruzko lehenengo plana egitea.

Sei hilabeteko epean, ekintzailetzari buruzko lehenengo plana egin eta onetsiko da.”

azken xedapenei
aurkezturiko zuzenketa

94. zuzenketa

NAFARROAKO PARLAMENTUKO
parlamentu-Talde Popularrak

aurkeztua
Azken xedapeneko bigarren idatz-zatia aldatzeko zuzenketa.

“2. Txosten horrek honakoak jasoko ditu: kontsulta-organoen irizpena eta aplikatutako politiken nahiz erabilitako baliabide publikoen eraginkortasuna ebaluatzeko agiria.”

Zioak: 37. artikulua aldatzeko zuzenketa.

tituluari
aurkezturiko zuzenketa

95. zuzenketa

NAFARROAKO PARLAMENTUKO
parlamentu-Talde Popularrak

aurkeztua
Foru lege proposamenaren izenburua aldatzeko zuzenketa. Hona testua:

“Ekintzaileei laguntzeari buruzko Foru Lege proposamena.”

Zioak: Lege proposamenak 1. xedapen orokorretako (I. kapitulua) 1. artikuluan ekintzailearen terminoa jasotzen du. Horren barrenean jada autonomoak badaude eta, horrenbestez, okerrera daraman errepikapen bat da.

IDAZPURUEI
aurkezturiko zuzenketak

96. zuzenketa

Unión del Pueblo Navarro

parlamentu-taldeak aurkeztua

II. kapitulua aldatzeko zuzenketa.

Izena aldatu, eta hau jarri:

“Ekintzailetza sustatzeko politika aktiboak”.

Zioak: Lege proposameneko 6. eta 7. artikuluek “ekintzailetza sustatzeko politika aktiboez” hitz hitz egiten dute. Politika horiek ekintzailetza planean xeheki garatuta daude. Hori dela eta, egokitzat jo dugu kapituluaren izena aldatu eta ekintzailetza planari eskaintzea.

97. zuzenketa

Unión del Pueblo Navarro

parlamentu-taldeak aurkeztua

VII. kapituluari gehiketa egiteko zuzenketa. - Kontsumoko Arbitraje Batzordeetan parte hartzea.

Zioak : 27. artikulua besterik gelditu ez denez, gure ustez VII. kapitulu berrian sartu beharko litzateke.

98. zuzenketa

Unión del Pueblo Navarro

parlamentu-taldeak aurkeztua

Aldaketa egiteko zuzenketa. 27. artikulua VII. kapituluko 20. artikulua izanen da hemendik aurrera.

99. zuzenketa

Unión del Pueblo Navarro

parlamentu-taldeak aurkeztua

Aldatzeko zuzenketa: VII. kapitulua (Lan autonomoaren arloko politiken kalitatea eta ebaluazioa) VIII. kapitulua izanen da hemendik aurrera.

Foru Lege proposameneko VII. kapitulua:

• 29. artikulua: VIII. kapituluko 21. artikulua izanen da hemendik aurrera.

• 30. artikulua: VI. kapitulu berrian jasota dago.

• 31. artikulua: II. kapitulu berrian jasota dago.

• 32. artikulua: II. kapitulu berrian jasota dago.

• 33. artikulua: VIII. kapituluko 22. artikulua izanen da hemendik aurrera, eta izen hau izanen du: “Ekintzailetzarako eta lan autonomorako informazio zerbitzuak”.

• 34. artikulua: VIII. kapituluko 23. artikulua izanen da hemendik aurrera, eta izen hau izanen du: “Ekintzailetzari eta lan autonomoari buruzko zabalkunde- eta informazio-neurriak”.

• 38. artikulua: VI. kapitulu berrian jasota dago.

zioen azalpenari
aurkezturiko zuzenketa

100. zuzenketa

Unión del Pueblo Navarro

parlamentu-taldeak aurkeztua

Zioen azalpena aldatzeko zuzenketa.

Zioen azalpenaren ordez, hauxe jartzea:

“Egungo krisi egoeran, ekintzailetza eta lan autonomoa enplegu-sormenerako alternatiba gisa eskainitako tresnak bilakatu dira. Ekintzailetza eta auto-enplegua, egiazki, egungoa bezalako egoera zail bati erantzuteko bide gisa agertzen dira.

Nafarroako ekintzaileei eta lan autonomoari laguntzeko foru lege honekin, bilatzen dugu Nafarroako Foru Komunitateko Administrazioak benetako konpromiso eraginkorra hartzea ekintzaile hauekin eta langile hauekin, zeren eta, beren kabuz, eta batzuetan behar den laguntza eta orientabidea eduki gabe ere, krisiari aurre egin nahi baitiote, auto-enpleguaren eta beren enpresa eratzearen aldeko apustua eginez.

Foru lege honek, horrenbestez, ekintzailetzarekin eta lan autonomoarekin lotutako kontzeptu horiek zedarritu nahi ditu aurrena; ondoren, langile horiek egiteko prest dauden apustu pertsonalak errazteko neurri eta tresnak taxutu nahi ditu.

Garrantzitsua da foru lege honen xedearen aipamena egitea: “Nafarroako Foru Komunitateak bereganatutako eskumenen esparruan, ekintzailetza eta lan autonomoa guztiz eta eraginkortasunez bultzatzera orientatutako politika publikoak garatzea, Nafarroako enpresa-ehundura garatzeko tresna gisa”.

Proposamenean, gainera, ekintzailetzaren eta lan autonomoaren bultzapenak oinarritzat izanen dituen printzipio gidariak jasotzen dira, eta printzipio horien artean, hain zuzen ere, lehiakortasunak, produktibitateak, berrikuntzak eta teknologiak toki nabarmena hartzen dute, bestelako elementu batzuekin batera: lan autonomoaren kalitatea hobetzea; lan autonomoaren egonkortasuna; profesionalizatzea; administrazioaren sinplifikazioa eta aukeren berdintasuna, besteak beste.

Azken batez, kontua da ibilbide-orri oso bat zedarritzea, Nafarroako Gobernuak esparru ekonomiko gero eta garrantzitsuago hau indartze aldera egin beharreko lana orientatzeko.

Egia da kontua ez dela berriz hutsetik hastea, baizik eta gaur egun erabiltzen diren tresna batzuk antolatzea eta enpresa-ekimen berriak sor daitezen errazteko beharrezkotzat jotzen diren beste batzuk eranstea.

Azken batean, ekintzailetzaren eta lan autonomoaren sustapenean azpimarra jartzen duen foru lege bati buruz ari gara; horretarako, izan ere, tresna eta babes-neurriak eman nahi ditu honako arlo hauetan: talentua eta gizartea, ideien sustapena, enpresa-proiektuak sortu eta finkatzea, sare eta aliantzak eta finantzaketa eta administrazioa.

Administrazioak arlo honetan izan duen funtzionamenduari buruzko jarraipena egiteko, funtsezko tresna bat sortzen da: Nafarroako Lan Autonomoaren Kontseilua. Halaber, berariaz aipatzen da ekintzailetzari buruzko plan estrategikoaren sorrera.

Azken batez, arestian esan den bezala, foru lege honek xehetasunak ematen ditu ibilbide-orri bat sortzeari buruz, hain zuzen ere ekintzailetza eta lan autonomoa sustatze aldera, Nafarroako Foru Komunitateko Administrazioaren konpromiso tinkoaren bitartez”.

Zioak: Jatorrizko testua soiltzen eta argitzen du.

